Droba, Juraj, poslanec NR SR (2014-09-25):
Vážená pani predsedajúca, ctení kolegovia, vidím už na vás takú nervozitu a zbalené kufre, takže budem veľmi stručný. Nepotrvá to viac ako päť minút. Dovoľte, aby som doplnil ešte pár slov k tomu, čo kolega predkladateľ navrhol. Som jedným zo zvyšných štyroch predkladateľov tohto návrhu zákona a je to niečo, s čím sa potýkam v samospráve hodne dlho. Diskutujem s ľuďmi, mám s tým aj osobné skúsenosti. Viackrát som odhrabával sneh. Nehovorím, že to nie je príjemná rozcvička, ale je veľmi zlé, keď je vynútená a keď náhodou nemá kto ten sneh za vás odpratať, čo je príklad napríklad babičky mojej priateľky, ktorá žije na Patrónke, má 87 rokov, samozrejme, nechodí a ak by nemala svoju vnučku a svoju dcéru, tak asi by platila za to pokutu, resp. by musela nejakým spôsobom žobroniť u svojich mladších a ešte stále pohybu schopných susedov. Takže chcem poukázať predovšetkým na protiústavnosť súčasného právneho stavu, ktorá ešte nebola, samozrejme, potvrdená. Ale verím a dúfam, že sa tak stane a že napravíme niečo, čím nútime obyvateľov a občanov k tomu, čo ja považujem za nútenú prácu. Je to nútená práca, je to prenos zodpovednosti za správu majetku, ktorý nevlastníte. Zdá sa mi to úplne absurdné a úplne na hlavu postavené. Jedná sa nielen o sneh, jedná sa aj o konáre, jedná sa aj o lístie. Veľakrát je to odpad, ktorý nepochádza z vašej záhrady alebo z vášho pozemku. Ale napríklad tie konáre môžu spadnúť z obecnej komunikácie alebo priamo z chodníka, kde ten strom sa nachádza. Napriek tomu je to váš problém a mestská časť alebo obec vás môže postihovať za neučinenie náhrady. Keď som sa bavil s niekoľkými starostami a primátormi o našom návrhu, tak väčšina z nich s tým nesúhlasila. Nesúhlasila s tým, predpokladám, z toho dôvodu, že si hneď premietli, aké náklady im to môže navyše spôsobiť, kde prípadne zoberú dane. A potom tam bol jeden relevantný argument, s ktorým, si myslím, pri dobrom manažmente sa dá vysporiadať. A to je nárazovosť tejto práce. To znamená, že neoplatí sa mať zamestnanú pracovnú silu 12 mesiacov v prípade, keď vieme, že ten sneh môže hroziť, dajme tomu, od novembra maximálne do marca, možno na horách do skorého apríla. Samozrejme, chápem, že je to náročné a je to ťažké, takýchto ľudí zamestnať alebo prípadne ich nájsť a byť schopným zmobilizovať v obci troch, šiestich alebo ôsmich ľudí, ktorí by dokázali obecné chodníky dať za dve-tri hodiny ráno do poriadku, keď je nasnežené, ale všetko je realizovateľné, ak sa chce. A nezamestnanosť je tak vysoká, že si myslím, že ak by to bolo len veľmi priemerne zaplatené, tak by sa na to určite našli brigádnici, aj takí, ktorí majú prácu a ktorí by si radi privyrobili. Chodník je vlastníctvom obce, obec z chodníkov občas poberá aj dane, poberá poplatky, tak ako spomínal kolega, za pristavenie kontajnera, za postavenie lešenia a podobne. Takže správa sa obecná správa k tomu chodníku vlastnícky v momente, ak je to pre obec výhodné. V momente ak, to pre obec výhodné prestáva byť, tak zrazu sa tvári, že to majetok obce nie je. Majiteľ pozemku, majiteľ chodníka sa zrazu nepriznáva k svojmu majetku. A týka sa to, tak ako môj kolega Martin Chren podotkol, nehnuteľností, kde napríklad nemáte trvalý pobyt. Predstavte si nejakú chalupu v malej obci na strednom Slovensku, ak ste z Bratislavy, často sa vám tam nepodarí ísť naozaj viac ako dvakrát, trikrát do roka. Je súčasťou obce. Má tam chodník. No máte tak o starosť na vyše, musíte zháňať zase nejakého dobrého suseda, ktorého buď zaplatíte, alebo za nejakú priateľskú protislužbu požiadate, aby vám s tým pomáhal a aby odhŕňal aj váš chodník. Je to nepríjemné, je to nepraktické, považujem to za buzeráciu ľudí. Z mojej strany toľko. Všetko bolo povedané už v príhovore môjho kolegu Martina Chrena. Ja už som realista po štyroch rokoch v tejto snemovni, obávam sa, že tento návrh vašu podporu nezíska, budem však rád, ak sa nad ním zamyslíte, a možno jedného dňa sa dočkáme toho, že začneme rešpektovať súkromné vlastníctvo a začneme rešpektovať práva a povinnosti, ktoré sa na to vlastníctvo vzťahujú. Ďakujem.